
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	23 septembrie 2008

	Nr.
	27/568


R A P O R T

asupra cererii de reexaminare a Legii pentru modificarea alin.(1) al art.134 din Legea nr.53/2003 - Codul Muncii
În conformitate cu prevederile art.135 din Regulamentul Camerei Deputaţilor, republicat, cu modificările ulterioare, Comisia pentru muncă şi protecţie socială a fost sesizată cu reexaminarea Legii pentru modificarea alin.(1) al art.134 din Legea nr.53/2003 - Codul Muncii, trimisă Comisiei pentru muncă şi protecţie socială cu adresa nr.PLx 841/2007/2008 din 17 iunie 2008.


Această lege, adoptată de Parlamentul României cu respectarea prevederilor art.75 şi art.76 alin.(1) din Constituţia României, republicată, a fost transmisă spre promulgare Preşedintelui României în data de 24 martie 2008.

În conformitate cu dispoziţiile art.77 alin.(2) din Constituţia României, republicată, Preşedintele României a formulat cererea de reexaminare asupra legii transmisă spre promulgare, din următoarele considerente:
· România este una din ţările care beneficiază de cele mai puţine zile de sărbătoare legală cu însemnătate spirituală. Prin Codul muncii doar Crăciunul şi Paştele sunt considerate sărbători legale.

· Pentru păstrarea coerenţei legislative în acest domeniu, se apreciază ca necesară declararea ca zi de sărbătoare legală şi a zilei de 15 august - ziua sărbătoririi Adormirii Maicii Domnului. Aceasta este o sărbătoare declarată legal ca zi nelucrătoare în 10 ţări europene. Datând din sec. al VI-lea, este deosebit de importantă pentru creştini fiind celebrată de numeroase ţări europene cu tradiţii constituţionale diferite;
Legea face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 17 septembrie 2008 au participat, în conformitate cu prevederile art.55 din Regulamentul Camerei Deputaţilor, republicat:

· d-na Denisa Pătraşcu – Secretar de Stat, Ministerul Muncii, Familiei şi Egalităţii de Şanse
· d-na Gabriela Mateescu – şef serviciu, Ministerul Muncii, Familiei şi Egalităţii de Şanse.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 14 voturi pentru, un vot împotrivă şi 3 abţineri.

În urma reexaminării, Senatul a respins cererea de reexaminare formulată de Preşedintele României, în şedinţa din 4 iunie 2008.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma finalizării dezbaterilor, Comisia propune admiterea cererii de reexaminare a Legii pentru modificarea alin.(1) al art.134 din Legea nr.53/2003 - Codul Muncii, şi amendarea textului după cum urmează: 

Amendamente admise

În urma dezbaterilor, Comisia propune adoptarea legii cu următoarele amendamente:

	Nr. crt.
	Text act normativ de bază
	Text Lege de reexaminare
	Text propus de Comisie

(autorul amendamentului)
	Motivarea

amendamentelor 

	1
	__
	Titlul legii

Lege pentru modificarea alin.(1) al art.134 din Legea nr.53/2003 - Codul muncii 

	Nemodificat 
	

	2
	__
	Articol unic. – Alineatul (1) al articolului 134 din Legea nr.53/2003 – Codul muncii, publicată în Monitorul Oficial al României, Partea I, nr.72 din 05 februarie 2003, cu modificările şi completările ulterioare, se modifică şi va avea următorul cuprins:


	Nemodificat 
	

	3
	Art.134. – (1) Zilele de sărbătoare legală în care nu se lucrează sunt:

- 1 şi 2 ianuarie;

- prima şi a doua zi de Paşti;

- 1 mai;

- 1 decembrie;

- prima şi a doua zi de Crăciun;

- 2 zile pentru fiecare dintre cele două sărbători religioase anuale, declarate astfel de cultele religioase legale, altele decât cele creştine, pentru persoanele aparţinând acestora.

	Art.134. – (1) Zilele de sărbătoare legală în care nu se lucrează sunt:

- 1 şi 2 ianuarie;

- prima şi a doua zi de Paşti;

- 1 mai;

- prima şi a doua zi de Rusalii;

- 1 decembrie;

- prima şi a doua zi de Crăciun;

- 2 zile pentru fiecare dintre cele trei sărbători religioase anuale, declarate astfel de cultele religioase legale, altele decât cele creştine, pentru persoanele aparţinând acestora.

	Art.134. – (1) Zilele de sărbătoare legală în care nu se lucrează sunt:

- 1 şi 2 ianuarie;

- prima şi a doua zi de Paşti;

- 1 mai;

- prima şi a doua zi de Rusalii;
- Adormirea Maicii Domnului;
- 1 decembrie;

- prima şi a doua zi de Crăciun;

- 2 zile pentru fiecare dintre cele trei sărbători religioase anuale, declarate astfel de cultele religioase legale, altele decât cele creştine, pentru persoanele aparţinând acestora.

	Ziua sărbătoririi Adormirii Maicii Domnului este o sărbătoare declarată legal ca zi nelucrătoare în 10 ţări europene. Datează din sec. al VI-lea şi este deosebit de importantă pentru creştini, fiind celebrată de numeroase ţări europene cu tradiţii constituţionale diferite.



PREŞEDINTE,




SECRETAR,








Gheorghe Barbu



Kerekes Károly 

Şef serviciu, 

Consilier Elena MESAROŞ

